प्रवर्तन निदेशालय ने रामदेव के खिलाफ मामला दर्ज किया  
प्रवर्तन निदेशालय ने रामदेव और उनके ट्रस्टों के खिलाफ विदेशी मुद्रा विनिमय प्रबंधन अधिनियम के उल्लंघन के आरोप में मामला दर्ज किया है।
प्रवर्तन निदेशालय ने योग गुरु रामदेव और हरिद्वार स्थित उनके ट्रस्टों के खिलाफ विदेशी मुद्रा विनिमय प्रबंधन अधिनियम (फेमा) के उल्लंघन के आरोप में मामला दर्ज किया है। अधिकारियों ने बताया कि निदेशालय ने भारतीय रिजर्व बैंक की रिपोर्ट और रामदेव के ट्रस्टों द्वारा किए गए संदिग्ध वित्तीय लेनदेन के बारे में विदेश से मिली जानकारी के आधार पर मामला दर्ज किया है।   सूत्रों ने बताया कि प्रवर्तन निदेशालय की जांच में विदेशों से धन मिलने और कुछ अतिरिक्त धन का अंतरप्रवाह पाया गया था और अब विदेशी मुद्रा विनिमय प्रबंधन अधिनियम के प्रावधानों के तहत कार्रवाई की गई है। रामदेव के प्रवक्ता से बार-बार की कोशिशों के बाद भी संपर्क नहीं हो पाया। रामदेव के लेनेदेन की जांच के संबंध में प्रवर्तन निदेशालय ने ब्रिटेन में अधिकारियों से संपर्क कर योग गुरु को उनके एक अनुयायी दंपती द्वारा स्कॉटलैंड में भेंट किए गए एक द्वीप के बारे में वित्तीय लेनदेन का ब्यौरा मांगा था।